ทองคำปิดพุ่ง 35.4ดอลล์
สัญญาทองคำตลาดนิวยอร์กปิดพุ่งขึ้นแข็งแกร่ง นักลงทุนแห่เข้าซื้อทองคำเพื่อหลีกเลี่ยงความเสี่ยงจากวิกฤตหนี้สาธารณะในยูโรโซน
4 ต.ค. 2554

สัญญาทองคำตลาดนิวยอร์กปิดพุ่งขึ้นแข็งแกร่ง นักลงทุนแห่เข้าซื้อทองคำเพื่อหลีกเลี่ยงความเสี่ยงจากวิกฤตหนี้สาธารณะในยูโรโซน
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 35.4 ดอลลาร์ หรือ 2.2% ปิดที่ 1,657.7 ดอลลาร์/ออนซ์ หลังจากเคลื่อนตัวในช่วง 1,620.00-1,667.00 ดอลลาร์
นักลงทุนแห่เข้าซื้อทองคำเพื่อหลีกเลี่ยงความเสี่ยงจากวิกฤตหนี้ยูโรโซน หลังจากนายจอร์จ ปาปันเดรอู นายกรัฐมนตรีกรีซยอมรับว่า กรีซอาจจะไม่สามารถลดยอดขาดดุลงบประมาณลงมาอยู่ที่ระดับ 7.6% ของจีดีพีได้ในปี 2554-2555 ตามที่ได้ตกลงไว้กับกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) เมื่อเดือนก.ค.ที่ผ่านมา ซึ่งเป็นเงื่อนไขที่ไอเอ็มเอฟ/อียูกำหนดว่ากรีซจะต้องทำให้ได้ก่อนที่จะได้รับเงินช่วยเหลือรอบสอง
เทรดเดอร์กล่าวว่า การที่กรีซยอมรับว่าอาจจะพลาดเป้าหมายการลดยอดขาดดุลในปีนี้และปีหน้าได้จุดปะทุให้นักลงทุนกระหน่ำขายสินทรัพย์เสี่ยง รวมถึงหุ้น และหันเข้าซื้อสินทรัพย์ที่มีความปลอดภัยอย่างทองคำ นอกจากนี้ นักลงทุนยังเข้าซื้อทองคำด้วยเหตุผลที่ว่า การผิดนัดชำระหนี้ของกรีซอาจจะส่งผลกระทบอย่างหนักต่อระบบการเงินทั่วโลก
นักลงทุนบางกลุ่มเข้าซื้อทองคำเพราะเชื่อว่า ทองคำมีมูลค่าสูงกว่าสินทรัพย์ประเภทอื่นๆในช่วงที่เศรษฐกิจโลกยังเผชิญกับความผันผวน นอกจากนี้ การที่สัญญาทองคำเข้าสู่ระยะพักฐานในช่วงเวลาที่ผ่านมา ยังกระตุ้นให้นักลงทุนกลับเข้ามาช้อนซื้อเก็งกำไรด้วย